Stygende wolprys - breë glimlagte
• Nuus • Stygende wolprys - breë glimlagte
Deur ONA VILJOEN
Glimlag oor stygende wolprys.
As jy ’n boer sien met ’n breë glimlag, kan jy seker wees dis ’n wolboer, want die wolprys bly aan die styg!
Wolpryse het vir ’n vyfde agtereenvolgende week verbeter en Cape Wools se Merino-aanwyser het met 4% gestyg tot R108,63/kg (skoon) – die hoogste vlak vir die seisoen.
Dit is nie net 24% hoër as die openingsveiling nie, maar is ook 3,3% bokant as die hoogste vlak wat verlede seisoen aangeteken is. Dit beteken ook dat die aanwyser net in Oktober met 23% verbeter het.
Uitstekende mededinging onder die kopers het gehelp om pryse op te stoot ondanks ’n sterker rand, wat met 1% teenoor die Amerikaanse dollar verstewig het vergeleke met verlede week se gemiddelde koers.
Nóg ’n rekordprysFynwol het weer goeie pryse behaal en ’n rekordprys vir die seisoen is opgestel toe die Grahamstadse fynwolboer Mike Palmer ’n vetwolprys van R112,45/kg vir ’n baal AH-wol van 15,9 mikron behaal het. Die naashoogste prys van R110,20/kg (vetwol) is betaal vir ses bale BH-wol van 16,5 mikron van John Muller van Cathcart.
’n Totaal van 9 906 bale is aangebied waarvan 99% verkoop is. Die gemiddelde skoonwolpryse van lang, kamwoltipes (MF5) van gehalte was soos volg: 18 mikron was 1,1% duurder op R119,49/kg, 19 mikron verbeter met 0,7% tot R112,75/kg, 20 mikron daal met 1,2% tot R105,15/kg, 21 mikron was 1,1% goedkoper op R102,00/kg en 22 mikron verbeter met 0,9% om op R99,83/kg te sluit. Sowat 10 000 bale sal volgende week onder die hamer kom.
2012/11/01 12:44:05 PM
So by my wol! ;-D Ek hou baie van hierdie ligpunt dat omtrent AL die bale teen hierdie goeie pryse verkoop is. Ek vertrou hierdie hoogtepunt sal lank aanhou. Doe zoo voort, wolboere! Laat weet ons asb hoe die volgende veiling afgeloop het.